Du skal drikke din mælk for at blive stor og stærk. Det har mange hørt i deres barndom.

Men det vigtigste er egentlig bare, at du får kalk nok -især hvis du fx ikke spiser smør og yoghurt og måske spiser vegetarisk eller vegansk.

I en ny undersøgelse har forskere samlet op på, hvad vi ved om betydningen af ikke at spise animalske produkter som fx kød, mælk og æg.

Og det har været nødvendigt med en samlet oversigt.

Hvor meget calcium skal du have om dagen? Børn (7-10 år): 700 mg/dag

Pubertet: 900 mg/dag

Voksne: 800 mg/dag

Gravide: 900 mg/dag

Ammende: 1200 mg/dag

Ældre: 1000 – 1200 mg/dag Kilde: Osteoporose foreningen

Forskningen på området peger nemlig i to retninger, når det kommer til, om det er godt for dine knogler at droppe kød og animalske produkter: Nogle viser, at det er godt, mens andre viser, at der er skidt.

Læs også : Flere springer ud som vegetarer: Vi vil have mere grønt

Derfor har spanske forskere samlet forskningsresultater fra over 37.000 mennesker. Resultatet viser, at veganere og vegetarer generelt har færre mineraler - primært calcium, altså kalk - i deres knogler.

Det er særligt veganere, som vælger alle animalske produkter fra - altså både kød, mælk og æg - der mangler kalk til at bygge stærke knogler. Men det kan også være et problem for vegetarer.

Recept på P1 Hør mere om emnet i P1's sundhedsvidenskabelige program Recept: Fredag, klokken 10.00-11.00 eller her. Vi selvdiagnosticerer mere end nogensinde før, og sociale medier udbreder skrækhistorier om sygdomme med epidemisk effektivitet. Recept er programmet, der løfter blikket fra internettets søgemaskiner. Med hjælp fra læger og input fra lyttere obducerer programmet de vigtigste sundhedsnyheder og de seneste medicinske gennembrud. Vært: Maja Hald.

Og det kan altså få store konsekvenser, hvis man mangler kalk i sin kost.

Forskerne fandt nemlig ud af, at veganere og vegetarer oftere brækkede knogler. Der er også større risiko for sygdomme som knogleskørhed, hvis man ikke får nok kalk.

- Det giver stof til eftertanke, at man måske lige skal give sine knoglers sundhed et eftersyn, hvis kosten ikke er så bredt sammensat, siger Bente Langdahl til Recept på P1.

Læs også : Op på løbebåndet og gnav i en broccoli: Gode gener afgør ikke din alder

Hun er forsker og overlæge på Afdelingen for Diabetes og Hormonsygdomme, Aarhus Universitetshospital.

Grøntsager kan også være vejen frem

Det er heldigvis ikke kun fra mælkeprodukter, at man kan få kalk ind i kroppen. Det kan også blive klaret gennem grøntsager.

Men når man lever efter en vegansk eller vegetarisk kost, så skal man være ekstra opmærksom på, at man får nok kalk gennem sin mad.

Gode grøntsags-kilder til kalk Grønkål

Grønne bønner

Broccoli

Selleri

Spidskål

Gulerod Kilde: Osteoporose foreningen

- Jo mere ensidig kost man spiser, jo større ansvar påtager man sig for at sikre sig, at den indeholder alle de ting som kroppen har brug for, siger Bente Langdahl.

Elitesportsudøvere skal også være opmærksomme

Hun forklarer, at det kan også gøre sig gældende, hvis man for eksempel er elite idrætsudøver eller på en diæt, hvor den strenge kost ikke indeholder nok kalk.

Så det er vigtigt, at man snupper nogle kalktabletter, hvis det ikke kommer gennem maden.

- Man skal ikke drikke mælk, hvis man ikke har lyst. Man skal bare sikre sig, at man får sin kalk på en anden måde, siger Bente Langdahl.

Om du får kalk gennem tabletter eller et glas mælk, det er faktisk lige meget.

Bente Langdahl forklarer nemlig, at du gennem de fleste kalktabletter på det danske marked optager cirka 25 procent af det kalk, som er i tabletten.

I et glas mælk optager kroppen cirka 30 procent af kalken.